Handskrifað eintak kennslugagns Torfa í Ólafsdal Velvildarmaður Landbúnaðarsafnsins á Hvanneyri færði safninu nýverið handskrifaða kennslubók frá Búnaðarskólanum í Ólafsdal í Gilsfirði . Bókin hafði verið í vörslu forfeðra gefandans vestur á fjörðum , sem vildi koma bókinni á viðeigandi stað til varðveislu . „ Útfallið varð að hann færði safninu hér á Hvanneyri bókina , sem er hin merkilegasta . Þótt nokkuð væri til af prentuðum kennslubókum á tímum Ólafsdalsskólans ( 1880 - 1907 ) þurfti líka að styðjast við uppskriftir fyrirlestra . Líklega las þá kennarinn Torfi Bjarnason upp texta sem nemendur skrifuðu . Sá kennsluháttur tíðkaðist t.d. á Hvanneyri fram um 1970 í örfáum tilvikum . Þannig var með kennslu Torfa um verkfæri til bústarfa að hann hafði samið texta um þá nýlundu , enda sérlega vel búinn kunnáttu á því sviði , “ segir Bjarni Guðmundsson forstöðumaður Landbúnaðarsafnsins á heimasíðu þess . Umrædd bók sem safninu áskotnaðist er einmitt bókin Um Verkfærin , sem Torfi Bjarnason í Ólafsdal samdi . „ Svo hógvær hefur skrifarinn verið að hann getur ekki nafns í handritinu . Með hjálp Sigríðar Hjördísar Jörundsdóttur á Landsbókasafni , sem er sérfræðingur í skjalasafni Torfa og ýmsu öðru er hann varðar , höfum við gengið úr skugga um að þetta er ekki rithönd Torfa , “ segir Bjarni . Bókin er að öllu leyti ómerkt skrifara sínum . „ Því væri einasta leiðin að þekkja hana af rithöndinni . Ef svo ólíklega vildi til að einhver þekkti hana , væri gaman frá honum að heyra . Mig grunar að textinn sé sá sem notaður var á seinna skeiði Ólafsdalsskólans en það get ég þó ekki staðfest , “ segir Bjarni enn fremur .